**М О Т И В И**

към

 Проект на Наредба за изменение и допълнение на Наредба № 3 за определяне размера на местните данъци на територията на община Велики Преслав

Причини: Изменения на разпоредби в Закона за местните данъци и такси обнародвани в ДВ бр.98 от 27.11.2018г. Изменен е чл. 22 от ЗМДТ, като Общинският съвет определя с наредбата по чл. 1, ал. 2 размера на данъка:

 1. за недвижимите имоти, с изключение на недвижимите имоти по т. 2, в граници от 0,1 до 4,5 на хиляда върху данъчната оценка на недвижимия имот;

 2. за жилищни имоти, разположени на територията на населено място или селищно образувание, включени в Списъка на курортите в Република България и определяне на техните граници, приет с Решение на Министерския съвет № 153 от 24 февруари 2012 г., които за съответната година не са основно жилище на данъчно задълженото лице, не са отдадени под наем и не са регистрирани като места за настаняване по смисъла на Закона за туризма, в граници, както следва:

 а) от 5 до 7 на хиляда върху данъчната оценка на недвижимия имот - за имотите, разположени в балнеолечебни, климатични планински и климатични морски курорти от национално значение, включени в списъка по т. 2;

 б) от 4,5 до 6 на хиляда върху данъчната оценка на недвижимия имот - за имотите, включени в списъка по т. 2, извън тези по буква „а".

**Местност „Патлейна“ в община Велики Преслав** попада в Списъка на курортите в Република България, съгласно Решение на Министерския съвет № 153 от 24 февруари 2012 г., посочена в точка 25- „Климатични планински курорти от местно значение“.

Тъй като промените в ЗМДТ бяха обнародвани в ДВ бр.98 от 27.11.2018г. технологично 30 дневния срок за публикуване не може да бъде спазен, а в случая размера на данъка по т.2 на чл.22 от ЗМДТ следва да бъде определен до края на 2018г. /чл.1, ал.3 от ЗМДТ/, прилагаме чл. 26, ал.4, предл. второ от ЗНА и определяме 14 дневен срок за предложения и становища по публикувания проект за изменение и допълнение на Наредба № 3 за определяне размера на местните данъци на територията на община Велики Преслав.

 Цели, който се поставят: Актуализиране на Наредбата № 3 и привеждането й в съответствие с Закона за местните данъци и такси.

Финансови и други средства, необходими за прилагането на новата уредба- не са необходими.

Очаквани резултати: Синхронизиране на текстовете от наредбата с действащото законодателство в Република България;

Анализ на съответствието с правото на Европейския съюз. Предлаганите промени в Наредба № са в съответствие с нормативните актове от по-висока степен, както и с тези на европейското законодателство.